De ce Iohannis, Dăncilă și Barna sunt atât de plictisitori în campania pentru prezidențiale

Suntem la jumătatea campaniei electorale, la două săptămâni de primul tur, însă nimic nu amintește de tensiunea precedentelor confruntări din 2014 sau 2009, nu mai vorbim de 2004, când temperatura de campanie creștea vertiginos pe măsură ce se apropia ziua votului.

De ce avem parte de una dintre cele mai anoste, plictisitoare și lipsite de nerv competiții prezidențiale? Este totul jucat și asistăm la o simplă butaforie, la o repriză de wrestling politic? Murim cu toții de plictiseală pentru că, în realitate, cunoaștem deja clasamentul final? Sau candidații își ascund pur și simplu frica de imprevizibil sub aparența că meciul s-a jucat deja?